ከቦሌ ኤርፖርት አጠገብ ያለው ይዞታ ለአገር ውስጥ የግል አውሮፕላኖች ማረፊያና መንደርደሪያ እንዲውል ተጠየቀ
ከአዲስ አበባ ቦሌ ኤርፖርት አጠገብ በስተደቡብ በኩል ያለውን ክፍት ይዞታ ለአገር ውስጥ የግል አየር መንገዶች የአውሮፕላን ማረፊያና መንደርደሪያነት ለማዋል ለአዲስ አበባ ከተማ አስተዳደር ጥያቄ ቀረበ።ጥያቄውን ያቀረበው የኢትዮጵያ አየር መንገድ ግሩፕ አካል የሆነው የኤርፖርቶች ልማት ዘርፍ መሆኑ ታውቋል።በአሁኑ ወቅት የቦሌ ኤርፖርት ቅድሚያ አገልግሎት የሚሰጠው በቋሚነት በፕሮግራም የበረራ አገልግሎት ለሚሰጠው የኢትዮጵያ አየር መንገድና ለሌሎች የውጭ ተመሳሳይ ቋሚ ፕሮግራም ላለቸው አየር መንገዶች ነው። በመሆኑም የአገር ውስጥ የግል አየር መንገዶች በቦሌ ኤርፖርት መስተናገድ የሚችሉት ቋሚ የበረራ ፕሮግራም ያላቸው አየር መንገዶች ተስተናግደው ክፍት ጊዜ ሲኖር ብቻ ነው። ይህ ዓለም አቀፋዊ አሠራር ቢሆንም በግል አየር መንገዶች እንቅስቃሴ ላይ ተፅዕኖ እያሳደረ በመሆኑ ለእነሱ ራሱን የቻለ ማረፊያና መንደርደሪያ ከቦሌ ኤርፖርት ጎን ለመገንባት ይዞታው መጠየቁን የኢትዮጵያ አየር መንገድ ግሩፕ የኤርፖርት ዘርፍ  ሥራ አስፈጻሚ አቶ ቴድሮስ ዳዊት ገልጸዋል።የአገር ውስጥ የግል አየር መንገዶች የበረራና መንደርደሪያ ቦታ ጥያቄ ለዓመታት ቅራኔ ሲያቀርቡበት የነበረ ጉዳይ መሆኑ ይታወሳል፡፡